Chukwuemeka Nwajiuba

Chukwuemeka Nwajiuba  (an haife shi a ranar 20 ga watan Agusta 1967) ɗan siyasan Najeriya ne kuma lauya.     Ya kasance Ƙaramin Ministan Ilimi na Tarayyar Najeriya.   daga shekarun 2019 kuma ya yi murabus a ranar 28 ga Afrilu, 2022, bayan da ya karɓi fom ɗin nuna sha'awa da tsayawa takara a jam'iyyar APC don neman Shugabancin Najeriya a zaɓen shekarar 2023 wanda Project Nigeria Group ya bayar. A baya ya taɓa zama Shugaban Hukumar Amintattu ta TETFUnd. 

 Rayuwar farko da ilimi 
An haifi Nwajiuba a ranar 20 ga watan Agusta 1967 a Umuezeala Nsu a ƙaramar hukumar Ehime Mbano a jihar Imo a kudu maso gabashin Najeriya. Ya karanci Bachelor of Laws (LLB) a Imo State University. Daga nan ya shiga Jami’ar Legas sannan ya kammala digiri na biyu a fannin shari’a (LLM) sannan ya yi digirin digirgir (PhD) a fannin shari’a daga Jami’ar Jos. An kira shi zuwa Bar ta Najeriya a shekarar 1989. 

 Sana'a 
Nwajiuba ya fara aikinsa ne a matsayin babban abokin aikin Ayodeji C. Emeka Ibrahim &Co a shekarar 1991.

Ya tsaya takarar gwamnan Imo a dandalin All People's Party a shekarar 2003, 2007 da 2011.   An zaɓe shi ɗan majalisar wakilai a shekarar 1999 – 2003 inda ya zama shugaban kwamitin majalisar wakilai akan filaye, gidaje da ayyuka.    Ya kasance memba na jam'iyyar All Progressives Congress kuma sakataren kwamitin tsara kundin tsarin mulki wanda ya samar da kundin tsarin mulki wanda ya haifi All Progressive Congress a shekarar 2013.    Ya kasance Shugaban Asusun Tallafawa Manyan Makarantu daga shekarun 2017 zuwa 2019.

An sake zaɓen Nwajiuba ɗan majalisar wakilai ta tarayya ta Okigwe North a shekarar 2019 a ƙarƙashin Accord Party.   An zaɓe shi a matsayin minista kuma ya zama ƙaramin ministan ilimi na tarayyar Najeriya a shekarar 2019. 

 Manazarta 

Rukuni:Haihuwan 1967
Rukuni:Rayayyun mutane